Krajčír, Ľuboš, poslanec NR SR (2023-05-09):
Ďakujem pekne za slovo. No, už tu povedala kolegyňa predo mnou, s ktorou sme tento návrh zákona spoločne predložili. Ja by som upriamil pozornosť zo začiatku, že v podmienkach Slovenskej republiky absentuje absolútne právna úprava stavu, kedy nútená správa neplní svoj účel. Je nevyhnutné, aby sme prijali zákon, aby štát upravil, dôsledne upravil všetky aspekty režimu, ktorý zákon zavádza. Nedôsledná právna úprava môže viesť k dlhodobému stavu, nekončiacemu sa zadlžovaniu bez možnosti ho v reálnej budúcnosti ukončiť. Nakoľko som Bratislavčan, tak ako príklad spomeniem mnohým známe – nielen v Bratislave, ale aj na Slovensku – mnohým známy prípad Devína, ktorý je už 18 rokov v nútenej správe. Do tejto nútenej správy sa Devín dostal ešte v 90. rokoch, samozrejme, keď bol ešte iný legislatívny proces u nás, v akom sa nachádzame dnes, a z toho prípadu alebo resp. z toho prostredia sa naozaj v minulosti veľmi extrémne zadlžil. Zadlžil sa takým spôsobom, že v Devíne sa vtedy poslanci spolu so starostom a s vedením obce rozhodli, že založia stavebnú firmu a budú budovať jednu obytnú zónu. Na tento zámer pôvodne chceli získavať finančné prostriedky emisiou komunálnych obligácií. Nakoľko časom od toho upustili, tak sa rozhodli vydávať zmenky. Samozrejme, neskôr nenakupovali pozemky tak výhodne, ako predpokladali. Nakupovali ich veľmi predražene a postupne takýmto spôsobom dostali Devín do dlhov vo výške až 735 miliónov korún. V minulosti za tento prípad ani k dnešnému dňu nebolo vyvedené žiadne ani trestné oznámenie, ani žiadne obvinenie. To svedčí, žiaľbohu, aj o tom, že ich konanie nebolo vyhodnotené v rozpore so zákonom. Žiaľbohu ale to, čo sa udialo v minulosti, dnes sa tých 18 rokov stále vlečie s touto obcou. V deväťdesiatom šiestom, kedy začal tento podnikateľský plán, v dvetisícštvrtom išla táto obec do nútenej správy a k dnešnému dňu 18 rokov máme túto obec v nútenej správe. Z 3,5 milióna euro, ktorý bol dlh v prepočte, sa to vyšplhalo k dnešnému dňu na 12,5 milióna euro. Táto obec 18 rokov nemôže investovať do ničoho, čo je viac ako 1 700 euro. To znamená, nemôžu rekonštruovať chodníky, nemôžu plniť služby občanov, nevedia byť konkurencieschopní, čo sa týka v škôlkach. Odchádzajú im v jednom kuse učiteľky, samozrejme, lebo nevedia im dávať žiadne ani odmeny, nevedia čerpať žiadne dotácie, ktoré dáva štát. Dokonca paradoxné je, paradoxom je, že ministerstvo vnútra nariadilo mestským častiam ubytovať ľudí utekajúcich z Ukrajiny. Devín to splnil, ale, žiaľbohu, nebolo mu to možné preplatiť, nakoľko to bolo formou dotácie. 50 % napríklad územia tejto mestskej časti nie je k dnešnému dňu v roku 2023 vôbec ani len odkanalizovaná. Žiaľbohu, táto mestská časť do toho investovať nemôže. Do roku 2014 nútenú správu vykonávalo Ministerstvo financií Slovenskej republiky, od roku 2014 ju vykonávalo hlavné mesto. Z posledných troch primátorov jediný, kto s týmto stavom sa snažil niečo robiť, to bol nebohý pán bývalý primátor Milan Ftáčnik, ktorý z rozpočtu hlavného mesta aspoň sčasti sa snažil oddlžiť a pomôcť tejto mestskej časti ako dobrý hospodár a vyplatil aspoň všetky fyzické osoby. Dnes dlh, ktorý je tých 12,5 milióna euro, sú už právnické osoby. Ja by som vás chcel, kolegovia, kolegyne, kolegovia, naozaj poprosiť o podporu tohto návrhu zákona, nakoľko si myslím, že všetkým je absolútne jasné, že po osemnástich rokoch, keď nútená správa neplní svoj účel a stále sa len prehlbuje ten dlh, ktorú naozaj mestská časť bez pomoci nemá šancu ho dobehnúť, každoročne sa im to navýši niekde o 350-tisíc ešte viac to, čo zaplatia, si myslím, že by sme mohli nazvať exekučnú amnestiu tejto obce, podporiť ho a zbaviť ju týchto dlhov, nakoľko Devín je aj významné pútnické miesto a všetky návštevy, ktoré sem prichádzajú, delegácie väčšinou vždy privedieme do tohto, do tejto mestskej časti. Ďakujem za podporu.